Uitspraak oor CemAir-vliegverbod - Solidariteit WêreldSolidariteit Wêreld
Tuis › Mediaverklarings › Uitspraak oor CemAir-vliegverbod
Uitspraak oor CemAir-vliegverbod
Solidariteit het vandag gesê dat alhoewel hy die uitspraak deur die burgerlugvaart-appèlkomitee (CAAC) verwelkom, daar geen redelike regsgronde was om 'n vliegverbod op CemAir se hele vloot te plaas nie. Dit is Solidariteit se oorwoë mening dat geregtigheid moet geskied vir die meer as 60% van CemAir se personeel wat as gevolg hiervan hul werk verloor het.
Dit volg nadat die Suid-Afrikaanse Burgerlugvaartowerheid (BLO) CemAir se hele vloot op 11 Januarie 2019 sonder 'n geldige rede verbied het om te vlieg. Volgens Solidariteit se adjunkhoofsekretaris Johan Botha is dié optrede deur die BLO 'n duidelike aanduiding dat hy daarop uit was om CemAir permanent te sluit. "Weens die BLO se optrede en gebrek aan reaksie op Solidariteit se vele pogings om korrespondensie met hulle te voer, het CemAir geen ander keuse gehad as om op 31 Januarie 'n artikel 189-kennisgewing van moontlike afleggings uit te reik nie," het Botha gesê.
Die CAAC het bevind dat daar geen gronde was om die redery se bedryfsertifikate op te skort en sodoende die redery se hele vloot te verbied om te vlieg nie. "Dit is veral hier die geval aangesien daar geen feitelike gronde was om tot die gevolgtrekking te kom dat CemAir se lugwaardigheid in gedrang was nie, en dit dui op administratiewe optrede wat substantief sowel as prosedureel uiters onbillik was en tersyde gestel moet word," het Botha gesê.
Botha het bygevoeg dat die BLO se optrede strydig was met sy regulatoriese verpligting om redelik op te tree, en dat daar aan die appellant 'n redelike geleentheid gegee moet word om klagtes reg te stel. "Trouens, waar die wet voorsiening maak vir 30 dae om appèl aan te teken, het die BLO slegs 24 uur toegestaan. Ons stem dus saam met die (CAAC) se standpunt dat die BLO se besluit om 'n vliegverbod op CemAir te plaas, 'n arbitrêre, onredelike en prosedureel onbillike besluit was. Op grond van die bewyse en feite moet ons tot die slotsom kom dat die BLO inherent bevooroordeeld teenoor CemAir was," het Botha gesê.
Solidariteit dra die belange van sy lede in die lugvaartbedryf op die hart en het dus intussen aan die waarnemende direkteurgeneraal van die departement van vervoer, mnr. Christopher Hlabisa, geskryf en 'n volledige ondersoek na die optrede van die BLO gevra.
Solidariteit het ook na ander lugrederye in die bedryf uitgereik in 'n poging om werknemers wat afgelê is, te plaas.